فندوة رقمية تدارت عن بعد من تنظيم الجمعية المغربية للعلوم الطبية حول الوضعية الوبائية لفيروس كورونا المستجد، اتفقو المتدخلون على أن الوضعية الوبائية فالمغرب مقلقة شوية، بسبب ارتفاع الإصابات والوفيات والحالات النشيطة، وكذلك ارتفاع معدل تفاقم الفيروس، وقال البعض أن هذشي ممكن راجع لخلل فالاكتشاف المبكر، وحتى لأن الوقت بين تحديد هوية الشخص والتوصل لنتيجة الاختبار كيقدر يفوت سيمانة، بالإضافة للتراخي فتطبيق الإجراءات الوقائية من كرف المواطنين. عبد الكريم مزيان بلفقيه، رئيس قسم الأمراض المعدية فوزارة الصحة، كشف أنه فحدود لبارح الثلاثاء، 9277 حالة نشيطة كاينة، بمعنى ثلث الأسرة اللي كاينين فالمستشفيات العمومية، واللي كيبلغ العدد ديالها 23 ألف سرير. وقال أن معدل تفاقم الفيروس RT ففترة رفع الحجر كان 0.70 على الأكثر فكل منطقة، ودابا ولا كيتأرجح بين 1,2 و1,4، وهو رقم كبير حسبه. والسبب فهذ الارتفاع، بالاضافة لارتفاع حالات الوفيات هو التأخير فالقيام بكشفات فيروس كورونا، وهذشي اللي قال بلفقيه “وممكن هذشي ناتج على زيادة عدد الحالات المصابة مع زيادة الاختبارات”، على حساب كلامو. وقال أنه “ماشي معقول يخرجو النتائج للحالات المشتبه فيها من بعد 3 أو 4 أيام بدون ما يتم وضعها فالحجر الصحي”. وفنفس السياق، قال الطيب حمدي ، نائب رئيس الاتحاد الوطني للصحة، أنه إلى ماتفحصش المريض على الفور كيمكن يتاخر التشخيص، وبالتالي هذشي كيعطي فرصة للحالات باش تتفاقم، حيت “فالأصل خاص يكون بين ظهور الاعراض وإصدار النتاىج أقل من يوم ديال الوقت باش يمكن احتواء الوباء”، حسب ما قال. وهذشي اللي قال حتى سعيد أحميدوش، والي جهة الدار البيضاء-سطات، فالندوة نفسها، ونصح ب”إعادة توجيه استراتيجية الفحص بحيث يتم الكشف عن حالات الاتصال بأسرع ما يمكن والتوجه أكثر نحو المجموعات المعرضة للخطر وزيادة الاختبارات فالقطاعين العام والخاص”. وبالنسبة لارتفاع عدد الحالات فالإنعاش، قال هشام عفيف، المدير العام للمستشفى الجامعي ابن رشد فكازا، أن واحد من أصل خمسة دالأشخاص كيدخلو للإنعاش كيكونو فحالة جد صعبة وقراب يموتو. وزاد الحسين بارو، رئيس قسم الإنعاش فالمستشفى الجامعي نفسو، أن 23 فالمية من المرضى فحالة خطيرة كيموتو فقاعة استقبال الإنعاش، و”هذشي خطير” حسب قولو. 
خبراء وأطباء فندوة حول كورونا بحضور وزير الصحة: ارتفاع حالات الوفيات والإصابات راجع لتأخير الكشفات ونتائجها.. و1 من 5 كيدخلو للإنعاش كيكونو علاين يموتو